
PROLOG
KOLONITIDEN GRAVES FRAM

Utenfor det tidligere regjeringshovedkvarteret, i bydelen Osu i Ghanas hovedstad Accra har det pågått en arkeologisk utgravning siden 2014. Leder for utgravningen er professor Aachel Ama Asaat Engmann, og de fleste deltakerne er ghanesere. Men både arkeologene og det de graver fram, er en del av både afrikansk og nordisk – også norsk – historie. Den tidligere regjeringsbygningen var på 1600- og 1700-tallet et dansk fort, der titusener av slavetatte afrikanere ble holdt fanget før de ble utskipet til Amerika. Og Osu var en afrikansk landsby der innbyggerne levde i tett forbindelse med «danskene» på fortet. Engmann er etterkommer etter en av de danske guvernørene på Christiansborg, Carl Gustav Engmann, og hans hustru Ashiokai Ahinaekwa, som var datter av høvdingen i Osu. Mange av deltakerne i utgravningene er også etterkommere etter danske kolonister og gã-folk fra «fortsamfunnet», som omfattet både fortet og nabolandsbyen. De kaller utgravningen «autoarkeologi» – «egenarkeologi». Funnene som arkeologene avdekker, stammer nemlig i stor grad fra fortsamfunnets tid og fra deres egne forfedre. Det er fundamentene til hus i landsbyen, nederlandske, engelske, danske og tyske krittpiper, kauriskjell fra Maldivene og «handelsperler» produsert i Nederland og Italia, biter av porselen fra Kina og steintøy fra Europa og mange andre rester fra hverdagslivet på det som den gang ble kalt Gullkysten. De arkeologiske utgravningene er sentrale i The Christiansborg Archaeological Heritage Project, et lokalt kulturarvprosjekt.

Samtidig, mer enn 7000 kilometer unna, på den andre siden av Atlanterhavet, pågår det et liknende prosjekt. På den karibiske øya St. Croix i De amerikanske Jomfruøyer får unge crucianere (som innbyggerne kalles, de aller fleste etterkommere etter afrokaribiske slaver på øya) undervisning og praksis i arkeologisk feltarbeid under The Estate Little Princess Archaeology Project (ELPAP). Utgravningene foregår på den tidligere sukkerplantasjen Little Princess, tre kilometer øst for «hovedstaden» Christiansted. Der graver de ut området hvor slavenes boliger sto i den danske tiden. Selve husene eller hyttene, som har vært på under 20 kvadratmeter og bygd av tre og blader fra sukkerplantene, er det ikke mange spor etter. Noen få av dem hadde en enkel grunnmur av stein eller koraller. Men rundt de enkle boligene er det funnet biter av bein (blant annet knapper), glass, metall, porselen fra produkter kjøpt på et marked, og boller og krukker av leire, som ble produsert lokalt på St. Croix, men som også er funnet på andre karibiske øyer – begge deler bevis på handel og varebytte, også mellom slavebefolkningen på ulike øyer.1

En tredje arkeologisk undersøkelse – for 50 år siden, og under vann – forbinder historien som graves fram henholdsvis i Accra og på St. Croix: Restene av slaveskipet Fredensborg ble funnet på grunt vann på utsiden av Tromøya ved Arendal i 1974. Finnerne var amatørdykkere med Leif Svalesen i spissen, og de fant vraket etter systematisk leting med utgangspunkt i skriftlige kilder. Arkeologer fra Norsk Sjøfartsmuseum (nå: Norsk Maritimt Museum) hentet opp deler av skipstømmeret fra bunnen, men også handelsvarer fra Afrika og Karibia: elefantstøttenner og fargetre samt sukkerfat som havet for lengst hadde tømt. De fant i tillegg hundrevis av gjenstander som hadde tilhørt skipperen og mannskapet, og gjenstander som fortalte at skipet også hadde fraktet slavegjorte afrikanere over Atlanterhavet. Sjørettsdokumentene fra forliset fortalte at to av dem fortsatt var om bord da skipet gikk ned i en storm på høsten 1768, men ble reddet i land på Tromøya sammen med mannskapet.2

Disse tre arkeologiske prosjektene knytter forbindelser til en tid da Danmark-Norge hadde kolonier i tre verdensdeler og drev slavehandel fra Vest-Afrika til Karibia.

Hvordan hadde det gått til?

Funn fra slaveskipet Fredensborg: elefantstøttann, fargetre og kauriskjell (betalingsmiddel).



1  Odewale 2019. Flewellen 2019. Flewellen mfl. 2021.



2  Svalesen 1996.

